**פרשת משפטים**

**העמק דבר שמות פרק כא**

(ב) כי תקנה וגו'. החל במשפט עבדים לבאר דלפי מה שנאמר בריש עשרת הדברות אשר הוצאתיך מבית עבדים, לכן א"א לישראל להיות עבד בכל דיני עבד כנעני וכדכתיב בפ' בהר כי עבדי הם, לא ימכרו ממכרת עבד, מש"ה פירש היאך דין של ישראל שהגיע לידי כך להיות נמכר:

עבד עברי. ולא כתיב ישראל, דמסתמא הוא אדם זול ביותר ואין עליו אלא שם עברי כמש"כ לעיל ה' ג':

(ו) והגישו אדניו אל האלהים. שיוכיחנו ויעמידנו על דרך הישר שאין כדאי בשביל אהבת אשה כנענית ובנים זרים לקפח כבודו, שהרי אחר הרציעה לא ישוב ליחס אבותיו ונפגם לעולם, וכדומה דברי תוכחה, ואם לא ישית אוזן לשמוע תוכחת חיים והגישו וגו':

(יב) מכה איש ומת. אין משמעות הכאה זו כמו ואיש כי יכה כל נפש אדם, דפירושו שיכהו להוציא נפשו, דכאן אי אפשר לפרש כן, דא"כ לכתוב מכה נפש איש מות יומת או הורג איש מות יומת, אלא ה"פ מכה איש שחושב שלא ימות אבל התרו בו עדים שימות, והוא לא שמע להם והכהו עד שמת, וסלקא דעתך שאין זה הורג נפש שכסבור שלא ימות, ובא הכתוב ללמד שמכ"מ מות יומת אחרי שהתרו בו שימות. והכי מבואר במשנה סנהדרין דף ע"ח נתכוין להכותו על מתניו כו' והלכה לו על לבו כו' פטור, ופרש"י משום שהוא התראת ספק, ועל כרחך אין עיקר הטעם משום התראת ספק לא שמה התראה, שהרי ר' יוחנן ס"ל התראת ספק שמה התראה, אלא כמש"כ התוס' שם דע"ט א' ד"ה א"נ, דשאני הכא שהוא ג"כ אינו יודע שיבוא לידי חיוב, ומכ"מ דוקא במכוין למתניו והלך על לבו, שהעדים ג"כ אינם יודעים אם יגיע ללבו, והיינו התראת ספק שפרש"י, אבל אם העדים יודעים שיש בו כדי להמית והוא כסבור שאין בו כדי להמית חייב:

(יד) וכי יזד. מלשון ויזד יעקב, כדאי' בסנהדרין דס"ח א' שהוא בכעס עליו כמו קדרה רותחת שאינו שורף ברגע אלא מבשל מעט מעט, כך לא הגיע כעסו להרגו בגלוי, אלא להרגו בערמה. ויבואר לפנינו זה הדיוק:

מעם מזבחי תקחנו למות. ידוע דעת חז"ל ללמוד מכאן דחייבי מיתות ב"ד דוחין עבודה שבידם כדאי' בסנהדרין דל"ה, ולפי הנראה הוא תמוה, דמאי איריא רוצח הא בכל מיתות בית דין כך הדין, ותו למאי ייחד הכתוב בפרשה שלימה בפ"ע, הרי היה יכול לכלול בפרשה הקודמת, מכה איש ומת מות יומת מעם מזבחי וגו', ותו הא להרגו בערמה משמע שירא לעשות לעיני הבריות, וא"כ אינו בהתראה ואין כאן מיתת ב"ד. אלא עיקר פרשה זו מתבאר ע"פ גמ' סנהדרין דמ"ט דיואב נהרג על שהרג את אבנר ועמשא, והקשו התוס' הא לא הוי התראה, ויישבו דבאמת לא נהרג אלא משום מורד במלך, ואין זה במשמעות הסוגיא, אבל הרמב"ם בהל' מלכים פ"ג ה"י כ' כל הורגי נפשות שלא בראיה ברורה או בלי התראה או שונא שהרג בשגגה יש למלך רשות להרגו ולתקן העולם כפי שהשעה צריכה, והיינו מעשה דיואב, דשלמה המלך הרגו משום רוצח בלי בית דין. מעתה יש להבין דזהו עיקר פרשה זו, ולא נצרך הכתוב לפרש דעבודה נדחית מפני מצות מיתת ב"ד שהוא דין שמים, ולא נצרך אלא לנהרג בידי המלך, והיינו להרגו בערמה, שאינו נהרג בב"ד אלא ע"י מלך, וסלקא דעתך שיש לזה דין מורד במלכות, שכן הנימוס שאפילו ישראל המחזיק בקרנות המזבח נמלט, ומש"ה החזיק יואב בקרנות המזבח, דכסבור דשלמה לא ידינהו אלא משום מורד במלך, אבל באמת דנו משום הורג נפש, דאפילו במיתה שע"י מלך נהרג אפילו מעם מזבחי, וזהו דקמ"ל בהאי קרא, וע' ס' ויקרא פ' בחקתי בפסוק כל חרם אשר יחרם וגו':

(כ) בשבט ומת תחת ידו נקם ינקם. לפי הקבלה שבא ללמדנו שהורג עבדו במיתת סייף כמו רוצח, א"כ אינו מבואר דיוק הכתוב בשבט, וגם לשון נקם ינקם משמעו לפי הפשט עוד כונה לבד קבלת חז"ל, והיינו שאם הכהו בשבט ומת, אזי לבד עונש רציחה שחייב מיתה כקבלת חז"ל, יש ע"ז עון אכזריות נוראה הרבה יותר מאלו הרגו בסייף וכדומה, דבשבט הוציא נפשו ביסורים כמה שעות על כן נקום ינקם מן השמים, וע' בס' בראשית מ"ב כ"א שהתודו אחי יוסף על אכזריות. **ות"א בשבט בשולטן, היינו שבט מושל, הסביר התרגום ג"כ אמאי כתיב בעבד נקימה יותר מההורג את חבירו, משום דההורג חבירו הוא מחמת שהוא כועס עליו על איזה דבר, אבל ההורג את עבדו הוא בכח ממשלה ולא מכעס, וא"כ הוא אכזריות, וינקם:**

(כב) וכי *ינצו* אנשים. לעיל י"ח כתיב כי ***יריבון***, משום דמיירי בריב דברים כמש"כ, וכאן מיירי בריב ובמצות של הכאה, וכלשון המקרא דברים כ"ה י"א כי ***ינצו*** אנשים וקרבה אשת האחד להציל את אישה מיד מכהו, הרי דסתם מצות בהכאה הוא:

(כג) ונתתה נפש תחת נפש. אין נ"מ אם הוא אדם חשוב או זול, רק שיהא תחת נפש, וכן הפירוש במקרא הסמוך עין תחת עין, אין נ"מ אם הניזק הוא אדם גדול או פחות ערך אלא רק תחת עין, דשיימינן ליה כעבדא, ועי' ויקרא כ"ד י"ט כ' שביאר המקרא יותר זה הפרט:

(ל) ונתן פדיון נפשו ככל אשר יושת עליו. לבד תשלומי ממון עליו לקבל תשובה בתענית וצדקה וכדומה:

(לב) השור. מיותר שהרי מיירי בשור, אלא בא הכתוב להעיר בטעם המשפט שהחמירה תורה בעבד יותר מבבן חורין לשלם יותר מדמי שויו, אבל בזה דדייק המקרא השור עמדנו על הטעם, דעבדים ושפחות רגילים הרבה עם שוורים יותר משארי בני אדם בכל עבודה בשדה, דרב תבואות בכח שור [משלי י"ד ד'], מש"ה אפילו שור מועד לבני חורין לא היה ראוי ליגח עבד או אמה אפי' של אחרים, שמכ"מ יודעים ורגילים בהליכותיהם זה עם זה ומכל מקום נגחו, וזה אות שהשור הוא משתגע ביותר ומכ"מ לא שמרו בעליו, או שראוי היה לשחטו ולא לגדל מזיק כזה, מש"ה קנסו התורה. והוא הדין בכל בעלי חיים אפילו אין שם זה הטעם, דסוף סוף משפטי התורה חקים המה:

**העמק דבר שמות פרק כב**

(א) ימצא הגנב. תיבת הגנב מיותר, שהרי ביה מיירי, ומזה דרשו חז"ל והובא בסנהדרין דע"ב אין לי אלא מחתרת גגו חצירו וקרפיפו מניין ת"ל ימצא הגנב מכל מקום, פרש"י בכל צדדין שנראה לך גנב, א"כ מה ת"ל מחתרת מחתרתו זו היא התראתו, ופרש"י דנכנס לגגו וחצירו דרך הפתח אינו הורגו עד שיתרו בו בעדים כו'(א):

(ב) שלם ישלם. לפי הפשט הוא טעם דמש"ה יש לו דמים, אף על גב שאין אדם מעמיד עצמו על ממונו וחם לבו, והוי כמו יצרא אנסיה, וע' מש"כ בס' דברים י"ט ו' דמש"ה פטור גואל הדם יע"ש, מש"ה מפרש הכתוב דכאן לא היה לו להחם לבבו כל כך, שהרי שלם ישלם, ואפי' יודע שהוא עני ואין לו. מכל מקום הרי ונמכר בגנבתו. זהו הפשט(א):

(טו) מהר ימהרנה. יקחנה מיבעי, אלא בא ללמד שאין חובה על מפתה לישאנה, ואפילו מצות קדימה שישאנה קודם לתשלומי חמשים כסף אין בזה רק דרך ארץ, וזהו ימהרנה, במהירות היא לו, ואין צריך שידוכין, וראיה מדלא תנן בספ"א דבכורות בהני דקודמין זה לזה, ואין זה אלא מדת דרך ארץ שלא יהיה בעילתו באשה זרה, ואחר שאינו אלא דרך ארץ למדנו מזה שהוא הדין כל מפותה אפילו היא גדולה ואין בה דין הפרשה, מכ"מ דרך ארץ הוא שישאנה, כמ"ש תוס' ורא"ש ספ"ב דיבמות ובשו"ע אה"ע סי' קע"ז. והדבר מובן דהוא הדין שד"א גם עליה לינשא לו, ולא תהא נבעלת לזר לה לעולם, ומש"ה כתיב אם מאן ימאן אביה, ובאמת הוא הדין שאם היא ממאנת חייב לשלם, אלא משום דמסתמא לא ימאנו לא הוא ולא היא אלא אביה, ומעין זה כ' הרמב"ן ז"ל:

כמהר הבתולות. משום שהפסיד לאב מוהר הבתולות. ומזה למדנו דאין לבעולה כתובה כלל מן התורה, דאי אית לה מחצה, הרי לא הפסיד אלא חצי מוהר הבתולות ואמאי ישלם כולה:

(יח) כל שוכב עם בהמה. סמך ענין למכשפה, דהרבעת בהמה מסוגלת לכישוף, כמו בלעם שהיה רוכב על אתונו כידוע במדרש. והיה ראוי לכתוב כל שוכב את בהמה, כמש"כ בס' ויקרא ס"פ מצורע דכל שהנבעל הוא בלי רצון כתיב את, אלא מרומז בזה דעת חז"ל ספ"א דסנהדרין דכאן מיירי בבהמה שרובע את האדם, וא"כ הוא ברצונה של בהמה:

(כ) וגר לא תונה. אונאת דברים אסור לכל ישראל, אלא שהחמירה תורה באונאת גר, ונפקא מינה לדינא, דתנן ס"פ הזהב אם היה בעל תשובה לא יאמר לו זכור מעשיך הראשונים, מבואר הא אם אינו בעל תשובה מותר לצערו בדברים וכ"כ בנמוק"י, ובגר תנן אם היה בן גרים לא יאמר זכור מעשה אבותיך ולא תנן אם היה גר, אלא אפילו בן גרים דקרוב שהוא רשע משום שגיירו אביו בעל כרחו, מכ"מ לא תונה אותו, ועי' בס' דברים כ"ד י"ז:

(כא) כל אלמנה ויתום. לשון כל בא ללמד אפי' הני דצריכין מוסר והדרכה ורשאין בכך, כמש"כ הרמב"ם ה' דעות פ"ו ה"י, מכ"מ חובה להזהר בהם שלא יענון יותר מן ההכרח הברור, ובס' דברים כ"ד י"ז וכ"ז י"ט מבואר יותר אזהרה זו. וכתיב לא תענון. בלשון רבים, כ' הראב"ע משום דכל הרואה אדם שהוא מענה יתום ואלמנה ולא יעזרם גם הוא יחשב מענה, והוא נכון, ומקרא מלא הוא בישעיה ס"ד העל אלה תתאפק ה' תחשה ותעננו עד מאד, פירוש במה שתחשה תעננו:

(כג) והרגתי אתכם בחרב. בשעת חרב ומלחמה, והוי עידן ריתחא ושעת הסכנה אז העונש מצוי כמש"כ לעיל י"ד כ"ט ובכ"מ, ואף על גב שבודאי יש עונש גם שלא בעידן ריתחא, מכל מקום דרך הכתוב לתפוס העונש היותר אפשר שתחול בזה. ומצינו באבל רבתי [פ"ח] שאמר ר' ישמעאל כה"ג לרשב"ג הנהרג דאפשר שנענשין בהרוגי מלכות משום שלא נזהרו כל כך באלמנות, ויש בידם עון ענוי אלמנה וכתיב כי אם ענה תענה אותו, אחד ענוי מועט ואחד ענוי מרובה במשמע, והרי לא הגיעו מכ"מ לאותו עונש המר כי אם בשעת חרב דמלכות וחורבן בית המקדש, אז מגיע מצוי החשבון:

(כח) ודמעך. הוא דבר משקה יין ושמן בעוד לא נמדד והוא מדומע עם השמרים, כ"ז הוא פשט המקרא. אמנם נכלל בכאן גם הבטחה וכמבואר ברבה מסמיכות המקרא לאזהרה הקודמת, דבשביל אשר אלהים לא תקלל ונשיא בעמך לא תאור בשכר זה מלאתך ודמעך לא תאחר, היינו שיבא ברכת התבואה בזמנו, משא"כ להיפך, וכמרומז בס' רות ויהי בימי שפוט השופטים ויהי רעב בארץ, ופירושו בזמן ששפטו את שופטיהם בבזיון וקללה, ע"כ היה רעב בארץ:

בכור בניך תתן לי. גם בזה יש מצוה והבטחה, המצוה שיהיה הבכור מופרש לה', כענין דאי' בנדרים דל"ח המדיר את בנו לת"ת, ובאשר הבכור הוא קדוש לגבוה ומכש"כ קודם שנתקדשו כהנים, ע"כ המצוה שיהיה מופרש לדברים המביאים לידי קדושה ולהיות איש סגולה, והוא גם הבטחה באם לא תקלל אלהים ונשיא לא תאור, תזכה שיהא לך בכור בנים שיהא נתון לה', ובזה יהי מנהיג את ישראל אם בתורת אלהים או בתורת נשיא ויהיה מאנשי מעלה:

(ל) ואנשי קדש תהיון לי ובשר בשדה טרפה וגו'...לכלב תשלכון אותו.

/מילואים/:

**ב"ה ב' טו"ב אדר תרמ"ט, וולאזין:**

**כבוד הרב המופלא י"א דורש טוב ומבקש דעת כ"ש מ' אליעזר ליפמן פרינץ נ"י:**

**מכתב מע"כ נ"י מן כ"ג שבט הגיע לפה במועדו, ואך אני הייתי בדרך, ובבואי בשלום ראיתי מכתבו, מבקש להבין מהש"כ בהעמק דבר פ' משפטים ק' כ"ב מקרא ל' בזה"ל: הכי יש בה"ג טריפות דקים להו הכי. הנני למלאות בקשתו:**

**כאשר העליתי דעת הרמב"ם ז"ל דשבעים טריפות הידועים הל"מ שאין טריפה חיה, פירושו שאינם חיים בעצמם בלי רפואה, אבל רפואה יש להם ומכ"מ המה טריפות, אך יש עוד טריפות שאינם בכלל הל"מ, אלא בשביל שאין להם שום רפואה ואין בהם תועלת אלא לתנם לכלבים ואסורין משום שנאמר ובשר בשדה טריפה לא תאכלו לכלב תשליכון אותו, ומש"ה הטריף הרמב"ם ניטל לחי העליון. וכך יש בה"ג כמה טריפות שלא נדרשו בגמרא, כמו ניקב טרפש הכבד ועוד. וכאשר באמת כתב הרמב"ם פ"י הי"ב שכל מחלה חוץ לשבעים טריפות שמנו חז"ל אין להטריף, אפי' לפי ידיעותינו שאין להם רפואה. וא"כ קשה אמאי הטריף ניטל לחי העליון. ע"ז צריך לומר דקים להם הכי שא"א להמציא לזה רפואה וזה כונתי. והכי יש בה"ג לאיזה טריפות שהטריף אף על גב שלא נדרש בגמרא, דקים להו הכי, שאין להם שום רפואה:**

**ובכלל אענה על תרעומות מע"כ שקצרתי בלשוני כ"כ. כי טוב הוא להתחוקק בראש למי שחפץ להבין ולהשכיל. ובכ"ז מודה אני שיש מקומות שקצרתי יותר מהנדרש וכאשר יזכני ד' ברחמיו לשוב ולהדפיס החומשים עם באור העמק דבר אי"ה אראה לתקן הלשון באיזה מקומות. לבד אשר אשית נוספות הרבה אשר זכני ד' לדקדק בלשון המקרא. אך עתה קצרה ידי לשוב ולהדפיס משום חוסר מעות. ואין מעצור לד' להרחיב ידי ואז אוציא שנית בל"נ זה החיבור אשר כלה ממני לגמרי הוצאה הראשונה:**

**הנני מברכו על שימת לב להבין ולהשכיל בדברינו, המקום ית' יברכהו להוסיף לקח ולאור באור התורה. כנפש מוקירו ומכבדו.**

**נפתלי צבי יהודה ברלין [ע"כ]**

**העמק דבר שמות פרק כג**

(ב) לא תהיה אחרי רבים לרעות. אם רבים עושים רעה בברור, לא תלך אחריהם אף על גב שרבים המה:

ולא תענה על רב. אם יתקוטטו עמך עבור זה לא תענה על ריבם, אלא תהיה נאלם דומיה ועושה שלא כמותם, אבל לנטות. אם הדבר שקול אצלך איך לנטות כאלו או כאלו, אזי אחרי רבים להטות. יש לילך אחרי דעת רבים שמסתמא כדעות הרבים הוא הטוב והישר, זהו פשטא דהאי קרא, והדרשות רבו בזה:

(ג) ודל לא תהדר בריבו. לפי הפשט לא מיירי כאן במשפט הדיינים עד מקרא דלהלן דכתיב לא תטה משפט אביונך וגו', וכאן מיירי בכל אדם, וכמו שהוזהרנו שלא לחוש לכבוד רבים אם עושים את הרע בברור, כך מזהיר המקרא שלא להדר את הדל בשעה שמריב עם בני אדם כדרך העניים, כדאיתא בב"מ דנ"ט שאין מריבה מצויה אלא על עסקי תבואה, ומש"ה הוא תמיד במדה מגונה זו לריב עם בני אדם ולבזותם, ובאה אזהרה זו שלא לחוש עליו להדרו אם ראוי לענוש בשביל דבר רע וכדומה בשביל שהוא דל:

(ו) משפט אביונך בריבו. בשביל שהוא אביון ונשפט עם איש עשיר, ופעם נוטה דעת בית דין שראוי לזכות את העני ולגבות מן העשיר וליתן לעני כי עני הוא, ופעם הדעת נוטה להיפך שראוי לחייב את העני כדי שלא יתבזה העשיר, וישתדל הדיין לראות שלא יפסיד העני אף על גב שיצא מב"ד חייב, אבל כ"ז רשאים בפסקי בע"ב, אבל במשפט אסור להטות מן הדין בשום אופן, וע' ס' ויקרא י"ט ט"ו ומש"כ שם:

(ח) ושחד לא תקח. לא כתיב כאן גבי לא תטה משפט כמו בפרשת שופטים, ומכאן למדו חז"ל דאפי' לקחת משניהם אסור, כי סוף השחד יעור פקחים וגו':

(ט) וגר לא תלחץ. אזהרה יתירה לב"ד שלא יהיו לוחצים אותו, אם הוא ראוי לעונש לא ילחצנו יותר מדי:

ואתם ידעתם וגו'. וידעתם את לבו שהוא נמוג בעת שהוא נשפט ואין לו גואל להקל דינו, על כן באה אזהרה זו להרחיב את לבו שלא יענש יותר מהראוי אם לא היה גר:

(יב) למען ינוח שורך וחמרך. השביתה תהא באופן שינוח שורך וחמרך, והיינו אפילו לישא משאות וכדומה שאין בהם מלאכה, מכ"מ שורו וחמורו אינם נחים. ומכאן כ' הרמב"ם הל' שבת פכ"ד הי"ב אסרו חכמים לטלטל כו' כדי שלא יהיה כיום חול ויבוא להגביה ולתקן כלים מפינה לפינה ונמצא שלא שבת ובטל הטעם למען ינוח עכ"ל:

(טו) כאשר צויתך. באשר חג הפסח לא היה בישראל לחג לולי שגזרה תורה, שהרי אין בו קציר ואסיף שיהא גורם לשמחה, אבל תשמור את החג כאשר צויתך. וקאי ג"כ על שבעת ימים תאכל מצות, שיהיו המצות כאשר צויתך למועד חדש האביב. היינו ביום הראשון דכתיב ושמרתם את המצות, וע"ז מסיים כי בו יצאת ממצרים. ביום הראשון יצאת ממצרים, וכלשון המקרא שם ושמרתם את המצות כי בעצם היום הזה הוצאתי את צבאותיכם מארץ מצרים, ע"ז מזהיר המקרא כאן דכאשר צויתיך על אותו יום כך תשמור שבעת ימים. וע"כ אין הפירוש שיהא משומר לשום מצת מצוה, שהרי שבעת ימים רשות, ולא שיהא נצרך לשמירה כדעת הירושלמי ורבא בתלמודין כמש"כ לעיל שם, שהרי אין מצוה כלל לאכול מצה, אלא ע"כ נכלל באזהרה ושמרתם את המצות כמש"כ הרמב"ם שמרו אותה מכל צד חמוץ, וזה הפי' קאי על כל שבעת ימים ג"כ. וגם שיטת גאונים ראשונים דמצוה לאכול שמורה כל הפסח כמש"כ בארוכה בהע"ש סי' ע"ו, אלא שאין צריך להיות משומר לשם מצוה, וגם זאת אם אין לו שמורה רשאי לאכול בצקות של גוי, אבל המצוה הוא בכך שיהא שמורה כל שבעת הימים, והיינו מזה המקרא, וע"ע להלן ל"ד י"ח דשם מסיים כי בחדש האביב יצאת ממצרים ויבואר שם:

ולא יראו פני ריקם. קאי על מצות החג, שלא יהיה ראיית פנים בעזרה ריקם בלי ברכה, אף על גב שאין בו קציר ואסיף שיהא טעון ברכה, מכ"מ לא יהיה ראייה ריקם. ולא נצרך המקרא להזהיר בפסח על מצות ראייה כמו בסמוך בחג הקציר וחג האסיף, שהרי חג המצות עיקרו בשביל מצות ה' ולא לשמחת הגוף. וע' מש"כ בפ' ראה בפסוק שלש פעמים וגו'. וכל זה לפי דרשת חז"ל בחגיגה ד"ז דהאי קרא מיירי בראית פנים בעזרה, אבל לפי הפשט עוד לא הגיע המקרא לראית פנים בעזרה עד מקרא י"ז, וכאן מיירי אפילו שלא בעזרה, ורק באשר שמחת הפסח אינו בא אלא לשם מצות ה' כדי לחזק אמונה בה', מש"ה כתיב בזה ולא יראו פני ריקם, שכשם באותו מועד צאתם ממצרים היה זה העת גורם לזה, כן יהא בכל דור עת רצון לתפלה ולברכה, וכדכתיב גם בפרשת החודש ושמרתם את היום הזה לדורותיכם כמש"כ שם בס"ד, ועי' מש"כ בס' דברים ט"ז ח':

(יט) לא תבשל וגו'. שמנהג בא"י היה להשמין השדות כמו שאנו עושין בזבל, כך היו אוה"ע נוהגים לבשל בשר גדי בחלב אמו, ולשפוך מעט מעט על שדמת הארץ, והזהיר הכתוב ע"ז הסגולה, משום שאסור לבשל בשר בחלב, מש"ה אסור בשר גדי בחלב אמו אפי' לצורך תבואה, נמצינו למדים מזה דכש"כ כל בשר בחלב (זקן אהרן, צדה לדרך):

(כא) ושמע בקלו. אם הוא ידבר למשה ה"ז דברי ממש, לדקדק בהם. והנה מלכותא דארעא בשעה שהמלך מתהלך בקרב העם והשר בצדו, יש עתים שהמלך מדבר בעצמו עם מי שהוא חפץ ביקרו, ויש עתים שהמלך אומר להשר והשר מדבר דברי המלך ממש, כך היה במדבר וכדאי' בב"ב דקכ"א עד שלא כלו מתי מדבר לא היה דבור עם משה שנאמר ויהי כאשר תמו כל אנשי המלחמה למות מקרב העם וסמיך ליה וידבר ה' אלי לאמר אלי היה הדבור, והנה הרשב"ם כ' לא היה דבור פה אל פה כבתחלה אבל אם הוצרכו לדבור כגון במעשה דקרח שהיה אחר מעשה מרגלים היה מדבר ע"י מלאך או באורים ותומים א"נ לא היה מדבר עמו אלא ע"י צורך מעשה הצריך להם עכ"ל, ומש"כ באו"ת אינו נכון, שאו"ת לא דברו אלא ע"י שאלה, וגם ישוב השלישי פלא שהרי כמה דברות התורה באו אחר מעשה מרגלים, וע' פרש"י דברים ב' ט"ו שלא נאמר בפ' וידבר אלא ויאמר, וזה פלא, וע' פי' הראב"ד בת"כ ויקרא פ"א שיישב פרש"י בדוחק, ותו א"כ מה דייק הדרש אלי היה הדבור, היה לדייק וסמיך ליה וידבר ה' לאמר אז היה הדבור, אלא ודאי העיקר דגם קודם שכלו מתי מדבר היה הדבור אלא שהיה ע"י מלאך, אבל לא שהיה באופן נבואת נביאים אחרונים חלילה, שהרי דברות התורה היה בבחינה עליונה שאין למעלה מהם, אלא שהיה השכינה שם, וכמו שהבטיח הקדוש ברוך הוא למשה אחר העגל, והמלאך בצדו, וההבדל בין העתים אינו אלא כי אחר מרגלים בא הדבור למלאך והמלאך מדבר למשה בפני השכינה, ואחר שכלו מתי מדבר בא הדבור מפה אל פה ממש, והיינו אלי היה הדבור, [ונראה כונת פירש"י שדבור לא היה עד כה אלי שהוא בחבה, אבל אמירה שהיא בחינה נמוכה מדבור היה אלי, וזה כוונת לשון פרש"י שם לא נתייחד עמי הדבור בלשון חיבה פנים אל פנים, ר"ל אלא או באמירה שאינו בלשון חיבה כ"כ, או אם היה בדבור לא היה פנים אל פנים, אלא הדבור היה למלאך והמלאך מדבר למשה], אבל לעולם היה היעוד עם השכינה באוהל מועד(א):

כי שמי בקרבו. שאנכי וכבודי עמו, זהו לפי הפשט. וחז"ל בסנהדרין דל"ח פי' עוד אל תמר בו, אל תמירוני בו, וגם זהו הפרש בין מלאך הממונה תמיד בין מלאך שהולך לימין ה', וכמו ההפרש בין שר הממונה מן המלך, דמי שרוצה לבקש דבר אף על גב שאפשר לעלות למלך לבקש חסד והוא ישלח להממונה לעשות חסדו, מ"מ גם זה אפשר לבקש מהממונה ואין זה העדר כבוד המלך, שהרי המלך שלחו ומסר דעתו ורצונו בזה הפרט לאותו שר, משא"כ אם המלך מתהלך בעצמו והשר בצדו, אי אפשר לבקש מהשר ח"ו במקום שהמלך עומד, ואין להשר שעומד בימינו שום דעה ורצון בלי דבר המלך, ואם יקבל איזה בקשה יענש גם הוא, כך הוא ההפרש בשרי מעלה, אם הקדוש ברוך הוא שולח המלאך מלפניו לעשות דבר, הרי אפשר לבקש חסד ממנו, וכמו שביקש לוט מהמלאך, ואף על גב שאנחנו יכולים לבקש רצון משומע תפלת כל בשר ית', והוא ית' יצוה להשר לעשות כרצונו, מ"מ גם זה האופן לבקש מהשר הנשלח לשעה כמו בלוט או הממונה בתמידות על איזה דבר אין חטא ועון, כי דבר זה נמסר לאותו שר, משא"כ בשעה שהקב"ה הולך בעצמו והמלאך בימינו חלילה לבקש מהשר, ואין נותנין כבוד לתלמיד במקום הרב, וזה אל תמירוני בו, שתתנו לו כבודי לבקש ממנו דבר:

(כד) ולא תעשה כמעשיהם. עבודתם לע"ז לא יעשו לגבוה, ולא יחשבו דעבודה זו מסוגלת לעבודת הארץ, וכן הוזהרו ע"ז בס' דברים שם כמש"כ בביאורינו שם. ורמב"ן כ' דמשום זה המקרא אסרו כמה דברים משום דרכי האמורי, והכי פירש"י בחולין דף ע"ז, ומש"ה מעשה חמור מלחש, כמבואר באו"ח סי' ש"א ס' כ"ז דבמעשה כל שאינו ידוע שיש בו רפואה אסור, אבל לחשים מותר ולא אסור אלא שבדקו ואינם מועילים, והכי פירש"י בחולין שם דלחש שלוחש על המכה שרי. אבל בשבת דף ס"ז א' פירש"י דדרכי האמורי אסור משום ובחוקותיהם לא תלכו, וא"כ לא שנא מעשה ולא שנא דבור, מש"ה פירש"י דלחש שאינו ניכר דיש בו רפואה אסור:

**העמק דבר שמות פרק כד**

(א) ואל משה אמר. פרש"י כל הפרשה נאמרה קודם עשרת הדברות, והרמב"ן התאמץ לפרש שהיה אחר כן כסדר הכתובים ... אמנם בדבר סדר הפרשיות נראה דפרשת ואלה המשפטים ג"כ נאמרה לפני הדברות, ומש"ה אמרה משה רבינו מי בעל דברים יגש אליהם, שכבר למדו אהרן וחור תורת המשפטים, והא דכתיב אחר פרשה דעשרת הדברות הוא כדי להסמיך ענין המשפטים לענין מזבח אדמה תעשה לי וכמו שנתבאר שם. וכך דרך התורה לשנות הסדר בשביל סמיכות הענינים כמו פרשת חקת הפרה דכתיב אחר מעשה קרח, ואף על גב דעל כרחך נאמרה לפני הקמת אהל מועד, שהרי בפרשת הלוים כתיב הזה עליהם מי חטאת, אלא משום הסמיכות כמבואר שם בס"ד, והכא נמי בשביל לבא על דרש הסמיכות נכתב שלא כסדר, אבל נאמרה לפני מ"ת. ...

(ד) ויכתוב משה את כל דברי ה'. ולא כתיב ואת כל המשפטים, מזה מבואר כדברינו בהר"ד **דמשפטים כאן הוא תורה שבע"פ:**

ושתים עשרה מצבה לשנים עשר שבטי ישראל. שיקריב כל אחד קרבן חגיגה, כמו שכתוב ויחוגו לי במדבר, והיינו חגיגה שהיה לפני הדבור לכו"ע כדאיתא בחגיגה ד"ו, והעת קצר שיהי' כל ישראל על מזבח אחד, ע"כ עשה מצבה בפ"ע לכל שבט. ובמכילתא איתא וחכ"א שתים עשרה מצבות לכל שבט ושבט, וזה היה הכל כדי שיכלו מעשיהם מהר, ואחר שהקריבו כל יחיד אז וישלח את נערי בני ישראל וגו', וכל המעשה שהיה לו לדבר באזני העם ביחוד כאשר יבואר לפנינו. וע"ע מ"ש בס' בראשית ל"ה א' הבדל תכלית בין מזבח למצבה. **והנה אז נתקיים מה שאמרו לפרעה שנדרשים להקרבה הרבה כמ"ש לעיל י' כ"ו:**

(ז) ויקרא באזני העם. דיוק באזני נתבאר ר"פ ויגש שיש לה כמה משמעות ומתפרש בכ"מ לפי הענין, וגם כאן יש להבין ע"פ עיקר הענין, שהרי כבר סיפר משה לעם את כל דברי ה' וגם הם השיבו כל הדברים אשר דבר ה' נעשה, מה זה הוסיף עוד לקרא מספר הברית, ומה העלו עתה לומר כל אשר דבר ה' נעשה ונשמע, עוד יש להבין דשם כתיב **ויען** כל העם וכאן כתיב ויאמ**רו**. אלא הענין הוא כמ"ש לעיל בפ' אתם ראיתם, כי **שתים נשמע** ממה שהקדים הקדוש ברוך הוא כל המאמר, להמון העם שיבינו כי הקדוש ברוך הוא מתנה שיעסקו בתורה ובעבודה, ובגמ"ח לא דיבר שהרי בטבעם המה בני אברהם יצחק ויעקב גומלי חסדים, וגם כל האוה"ע על חסד נבנית העולם, ומש"ה השיבו כל הדברים אשר דבר ה' נעשה, היינו תורה ועבודה. אבל עוד נכלל במאמר הקדוש ברוך הוא תנאי לגדולי ישראל גם לגמ"ח, והיינו שיהיו כל מעשיהם לשם שמים, ולא על פי שכל אנושי או טבע, ובשביל זה לקח משה ספר הברית שהוא נכתב בו מתחלת בראשית עד כאן, מעשה האבות, והוא הסביר להם ונכנס באזניהם, ומש"ה כתיב באזני העם, וע"ז ענו **יחידי סגולה נעשה ונשמע, נעשה על תורה ועבודה, ונשמע על גמ"ח**, שלא שייך לומר ע"ז נעשה שהרי גם בלי דבר ה' היו עושים, אלא נשמע לעשות באופן היותר שלם ולשם שמים(א):

*(יב) והתורה. פירשו חז"ל בברכות ד"ה זה מקרא, וכ"ה בירושלמי שם פ"ו ה"א ר"א בר כהנא בשם ר"א מנין לכל המצות שטעונין ברכה שנא' ואתנה לך את לחת האבן והתורה והמצוה איתקיש מצוה לתורה מה תורה טעונה ברכה אף מצות טעונין ברכה, הרי דמפרשי תורה ממש, אכן על כרחך אינו כמו שהיא כתובה לפנינו, שהרי לא נשלמה עדיין, אלא כמו שהיתה כתובה לפני ה' כולה שמותיו של הקדוש ברוך הוא שבהם ברא שמים וארץ, וע"ז אמרו במס' ע"ז ד"ג ג' שעות ראשונות של יום הקדוש ברוך הוא יושב ועוסק בתורה, ומביא על כל המאמר מקרא יומם יצוה ה' חסדו, ולא נתבאר מה זה חסד במה שהקב"ה עוסק בתורה, אלא הכונה דהקב"ה מזכיר שמותיו ית' ומחדש בטובו בכל יום תמיד מעשה בראשית, וברור שמחדש באופן שברא מתחלה היינו בשמותיו הקדושים, וכלשון המשנה באבות פ"ג שהתורה נקרא כלי חמדה שבו נברא העולם, והן הן גופי תורה שבכתב, ומש"ה נקרא זה העסק חסד כאמור לעשה אורים גדולים כי לעולם חסדו, וכל זה ניתן למשה בסיני, אלא שלא נתפשט שמותיו על צורה שניתנה לנו אלא פרשיות פרשיות בכל משך ארבעים שנה עד מות משה, והתורה הלז היינו* ***שמותיו של הקדוש ברוך הוא*** *היו כתובים על הלוחות הראשונות, וגם בלוחות השניות כמבואר להלן ל"ד כ"ז בשם הירושלמי שקלים פ"ו:*

*והמצוה. פרש"י* ***תרי"ג מצות*** *והיא דעת הירושלמי ברכות פ"ו הנ"ל, אבל אנן לא קיי"ל הכי, אלא כדאי' בתלמוד דילן ברכות ד"ה והמצוה זו* ***משנה****, היינו* ***דברי קבלה****, וכ"כ הרמב"ם ז"ל בהקדמת ספר היד וכ"כ הראב"ע, ועי' מש"כ בס' בראשית ב' ט"ז, ובזה הספר ל"ד ל"ב ובס' ויקרא כ"ב ל"א(א):*

*להורתם. קאי על והמצוה, שבא להורות לישראל* ***הלכה למעשה****. והנה אמר ה' למשה על כל אלה ואתנה לך, בלשון מתנה היינו שלא יהי נצרך לעמל עוד, וכדאי' בנדרים דל"ח א':*

(טז) ויקרא אל משה. לעיל י"ט כ' ביארנו דמש"ה כתיב שם למשה, משום שנקרא לבוא לראש ההר, ולא משום כבוד, וכאן אם כי נקרא לעלות, מכ"מ משום זה לא נצרך לקריאה, שהרי הענן בא וקבלו והעלהו, ולא היתה הקריאה אלא לכבוד ואהבה, משו"ה כתיב אל משה. ונראה דמש"ה דעת ר"ע ביומא דף ד' ב' דקאי על שעת עשרת הדברות ומשה וכל ישראל עומדין ולא בא הכתוב אלא לחלוק כבוד למשה, והוא נגד פשט הכתוב, אלא משום דקשה לשון אל משה, מש"ה פירש ר"ע דלא קראו שיעלה, אלא קראו בשם בשביל כבוד:

(יז) ומראה כבוד ה' וגו'. היה ראוי לכתוב תחלה ויבא משה מיד אחר ויקרא אל משה ואח"כ ומראה וגו', אלא בא ללמד דאע"ג שלעיני כל ישראל היה נראה אש דשכינה אש אוכלת, וכדאי' ביומא ספ"א דאש דשכינה אוכלת אש מהאי קרא, ומכש"כ שידע משה מזה, מכ"מ לא נתיירא משה, ובחרדת קודש ויבא משה:

(יח) בתוך הענן. לא הלך ברגליו, אלא נכנס בענן והענן העלהו אל ראש ההר, וזהו דעת ת"ק ביומא שתפסו הקדוש ברוך הוא למשה והביאהו בענן, פירוש ולא הלך בו וכמש"כ: